KOMMISSIONENS AFGØRELSE
af 30. september 2010
om afgiftsfritagelse ved indførsel af varer, der er bestemt til gratis uddeling til eller gratis bliver stillet til rådighed for ofrene for oversvømmelserne i maj 2010 i Polen
(meddelt under nummer K(2010) 6624)
(Kun den polske udgave er autentisk)
(2010/586/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter (1), særlig artikel 76,
under henvisning til ansøgningen af 2. juni 2010 fra Polens regering om afgiftsfritagelse ved indførsel af varer, der er bestemt til gratis at blive stillet til rådighed for ofrene for oversvømmelserne i maj 2010 i Polen, og
ud fra følgende betragtninger:
(1)
En oversvømmelse er en katastrofe som omhandlet i kapitel XVII C i forordning (EF) nr. 1186/2009, og der skal derfor gives tilladelse til afgiftsfritagelse ved indførsel af varer, som opfylder betingelserne i artikel 74-80 i ovennævnte forordning (EF) nr. 1186/2009.
(2)
For at holde Kommissionen passende underrettet om anvendelsen af de varer, der er omfattet af afgiftsfritagelsen, skal Polens regering meddele de foranstaltninger, den har truffet for at hindre, at sådanne varer, der er indført afgiftsfrit, anvendes på anden vis end foreskrevet.
(3)
Kommissionen skal også underrettes om indførslens omfang og art.
(4)
De øvrige medlemsstater er blevet konsulteret som fastsat i artikel 76 i forordning (EF) nr. 1186/2009 -
VEDTAGET DENNE AFGØRELSE:
Artikel 1
1. Varer, der indføres til fri omsætning af statslige organer eller organisationer, som er godkendt af de kompetente polske myndigheder, og som disse uddeler gratis til ofrene for oversvømmelserne i maj 2010 i Polen, eller som disse gratis stiller til rådighed, idet de pågældende organisationer dog bevarer ejendomsretten, fritages for importafgifter som omhandlet i artikel 2, stk. 1, litra a), i forordning (EF) nr. 1186/2009.
2. Varer, der indføres til fri omsætning af hjælpeorganisationer til dækning af deres behov i den tid, aktionen varer, omfattes ligeledes af afgiftsfritagelsen.
Artikel 2
Polens regering sender senest den 31. december 2010 Kommissionen en liste over de godkendte organisationer, der er omhandlet i artikel 1, stk. 1.
Artikel 3
Polens regering sender senest den 31. december 2010 Kommissionen alle oplysninger, opdelt efter de væsentligste varegrupper, om arten og mængden af de forskellige varer, der er omfattet af afgiftsfritagelsen i artikel 1.
Artikel 4
Polens regering underretter senest den 31. december 2010 Kommissionen om de foranstaltninger, den træffer for at sikre, at bestemmelserne i artikel 78, 79 og 80 i forordning (EF) nr. 1186/2009 overholdes.
Artikel 5
Artikel 1 i denne afgørelse finder anvendelse på indførsler foretaget fra den 1. maj 2010 til den 30. november 2010.
Artikel 6
Denne afgørelse er rettet til Republikken Polen.
Udfærdiget i Bruxelles, den 30. september 2010.